b'\n_START_ARTICLE_\nGustav Guzej\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini delavca Antona in gospodinje Ane Guzej rojene Povalej. Osnovno in me\xc5\xa1\xc4\x8dansko \xc5\xa1olo je kon\xc4\x8dal v Celju in se nato tu zaposlil v tiskarni. Med vojno je bil izgnan v Leoben, leta 1944 pa se je pridru\xc5\xbeil narodnoosvobodilni borbi. V partizanih je organiziral tiskarne na  \xc5\xa0tajerskem in Koro\xc5\xa1kem, zadnje mesece vojne pa je delal kot \xc4\x8dlan propagandne skupine Glavnega \xc5\xa1taba Narodnoosvobodilne vojske in partizanskih odredov Slovenije. Ta skupina je maja in junija 1945 delala v Trstu. Po demobilizaciji je delal kot urednik pri Ljubljanskem dnevniku in Ljudski pravici (1951-1958). Med delom je kon\xc4\x8dal gimnazijo in se nato vpisal na ljubljansko Ekonomsko fakulteto, ki pa je ni kon\xc4\x8dal. Poleg tega je \xc5\xa1tudiral \xc5\xa1e na Filozofski fakulteti, diplomiral pa je leta 1965 iz politologije na Visoki \xc5\xa1oli za sociologijo, politi\xc4\x8dne vede in novinarstvo. Po odhodu iz Ljudske pravice se je odlo\xc4\x8dil za dru\xc5\xbebenopoliti\xc4\x8dno delo; bil je sekretar ob\xc4\x8dinskega komiteja Zveze komunistov Slovenije v Piranu in predsednik okrajnega odbora Socialisti\xc4\x8dne zveze delovnega ljudstva Slovenije v Kopru ter se nato ponovno vrnil k novinarskemu delu in v Kopru vodil dopisni\xc5\xa1tvo Dela (1962-1981). Ob rednem delu je na gimnaziji v Piranu pou\xc4\x8deval filozofijo, sodeloval pa je tudi v organizaciji Zveze tabornikov Slovenije. Bil je med ustanovitelji revije Obala, urejal pa je tudi lokalni \xc4\x8dasopis Portoro\xc5\xbean. Objavil je ve\xc4\x8d dalj\xc5\xa1ih reporta\xc5\xbe in podlistkov . Za novinarsko delo je prejel Tom\xc5\xa1i\xc4\x8devo nagrado.'